
A biomassza környezetbarát hasznosítási feltételei kistelepülésen

Az energiaszegénység mind Európában, mind Magyarországon egy megoldásra váró probléma. Ez a fogalom nem nagyon ismert, mégis mindenhol jelen van. Ez a jelenség egyre jobban fenyegeti az energiahordozó lelőhelyekben gazdag országokat is, ezért egyre több tudományos fórumon foglalkoznak vele, és lehetséges megoldási lehetőségeivel. Mivel a Földön eddig ismert energiahordozók lelőhelyei kifogyóban vannak, ezért alternatív megoldásokat kell keresni, amelyekben az energiaéhség csökkentésére is lehetőséget kínálhatnak.
Hazánkban a kiépített földgázhálózatnak köszönhetően szinte minden háztartás számára elérhető energiaforrás a földgáz. Azonban az elmúlt évtizedben jelentős mértékben növekedett a földgáz ára. A lakosság a földgázt fűtési és főzési célokra használja fel. Lakossági szinten a legnagyobb problémát a kistelepüléseken jelenti a fűtés. A növekvő árak miatt és a jellemzően alacsony jövedelmű elsősorban kis településeken élők egyre nagyobb számban térnek vissza a szilárd tüzelésű berendezések használatához. Egyik ilyen berendezésekben hasznosítható tüzelőanyag a tűzifa, de emellett a különféle erdő-, és mezőgazdaságból származó melléktermékek vagy háztartásból származó hulladékok újrahasznosítása is szóba jöhet. A felsorolt alapanyagokból többféle módon, többféle technológiával tüzelőanyagokat állíthatunk elő, melyekkel a földgázt és hosszabb távon esetleg még részben a tűzifát is kiválthatjuk.
Az újrahasznosítással nem csak a fent említett problémákat tudjuk csökkenteni, de a háztartási és kommunális hulladékból előállított tüzelőanyag felhasználásával csökkenthetjük a Föld környezeti szennyezését is. 



